
Bases per a la participació a la cinquena edició de la mostra Mira l’Art de Solsona

1. Objecte
Aquestes bases tenen com a objectiu facilitar als/les artistes un espai expositiu a peu de carrer a Solsona amb la finalitat de promoure i difondre la creació artística al municipi. Aquests espais seran gestionats per l’Ajuntament de Solsona dins el període del 5è Mira l’Art, que es durà a terme del 28 de novembre de 2025 al 16 de gener de 2026.
2. Destinataris
Podran participar en aquesta convocatòria tots/es els/les artistes residents a Solsona i el Solsonès, així com aquells que, malgrat no residir-hi actualment, hagin nascut o hagin desenvolupat una part significativa de la seva trajectòria artística a la ciutat.
3. Espais expositius disponibles
L'Ajuntament de Solsona oferirà diferents aparadors a peu de carrer de titularitat privada o municipal. Cada espai té unes característiques específiques i, per aquest motiu, es designarà per sorteig entre tots els candidats/ates.
A més, se cedirà l’ús de la sala del Celler de Ca l’Aguilar a tots/es els/les artistes participants perquè puguin exposar part de la seva obra i establir un contacte directe amb el públic interessat.
Si la propietat d’algun dels espais privats cedits decideix utilitzar-lo durant el període de la mostra, l’Ajuntament es compromet a buscar un lloc alternatiu en el termini de 48 hores.
4. Requisits de participació
[bookmark: _GoBack]Els/les artistes interessats/ades han d’omplir el formulari que trobaran a l’enllaç següent: https://forms.gle/QRYruxPy2jyg7DN67 
5. Criteris de selecció
No tots/es els candidats/ates podran exposar a la cinquena edició de la mostra Mira l’Art. Una comissió s’encarregarà de fer la selecció dels artistes segons els criteris següents:
· Trajectòria professional: es valorarà l’experiència, les exposicions realitzades anteriorment i els reconeixements que avalin l’obra.
·  Originalitat i qualitat de la proposta expositiva: es tindrà en compte la innovació, la coherència temàtica i la rellevància del projecte (s’haurà de presentar un esbós de l’obra o obres per exposar).
6. Comissió de valoració
La comissió de valoració estarà formada per:
- Personal tècnic del Museu de Solsona
- Un/a dinamitzador/a cultural vinculat/ada a la ciutat
- Artistes amb una trajectòria professional rellevant que no participin a la mostra
- Un/a periodista cultural
- Representants de la regidoria de Cultura
7. Procediment de sol·licitud
Les persones interessades han d’omplir el formulari i presentar la documentació requerida abans del dia 15 d’octubre de 2025.
8. Obligacions dels/de les artistes seleccionats/ades
Les persones seleccionades es comprometen a:
· Acompanyar en la realització del muntatge i desmuntatge en els terminis establerts.
· Participar en les activitats de difusió i promoció que organitzi l'Ajuntament de Solsona en relació a Mira l’Art.
· Fer una breu explicació sobre l’obra exposada al públic assistent a l’acte d’inauguració, el dia 28 de novembre a les 19 h.
9. Dotació econòmica
Cada artista seleccionat/da rebrà una dotació econòmica destinada a l’execució de l’obra presentada. L’import d’aquesta dotació serà de 100 euros per participant, i es farà efectiu segons el procediment establert per l’organització. Aquesta aportació té com a finalitat cobrir parcialment o totalment les despeses de producció de la proposta artística.
10. Cessió de drets
Els/les artistes cedeixen a l’Ajuntament de Solsona els drets d'ús de les imatges de les seves obres per a la difusió de l’exposició als mitjans de comunicació i xarxes socials municipals.
11. Acceptació de les bases
La participació en aquesta convocatòria implica l’acceptació íntegra d’aquestes bases.

